Indverjar byrjuðu í morgun að bólusetja fimmtán til átján ára unglinga og hertu um leið sóttvarnir í stærstu borgunum. Sóttvarnayfirvöld á Indlandi vilja ekki að sagan frá því í fyrra endurtaki sig. Þá létust rúmlega tvö hundruð þúsund manns á stuttum tíma.
Dauðsfjöllin þá komu í kjölfar trúarsamkomunnar Kumb Mela sem dró að sér um tuttugu og fimm milljónir pílagríma. Þá er talið að margir hafi smitast á fjölmennum fundum fyrir kosningar sem voru á Indlandi í apríl í fyrra. Nú á að bólusetja hundrað milljónir táninga með indverska bóluefninu Covaxin sem fékk neyðarleyfi fyrir þennan aldurshóp í síðustu viku. Athygli vekur að þeir bólusettu eiga kost á að fá annan skammt aðeins tuttugu og átta dögum eftir fyrstu bólusetningu. Líkt og víða annars staðar virðist sem omíkron-afbrigði veirunnar sé ekki jafn skaðlegt og fyrri afbrigði hennar. En ástandið í fyrra er mönnum í fersku minni þegar sjúklingar fylltu öll sjúkrarúm í landinu. Rúmlega 480 þúsund dauðsföll hafa verið skráð á Indlandi af völdum veirunnar en samkvæmt frétt AFP-fréttaveitunnar sýna rannsóknir að dauðsföllin gætu verið allt að tíu sinnum fleiri. Tæplega helmingur Indverja er tvíbólusettur og í næstu viku eiga þeir sem náð hafa sextugsaldri kost á að fá örvunarskammtinn.